Molefe glo fisiek weerhou van Eskom-kantoorBrian Molefe. Foto:leadershipplatform. com Die Congress of the People (Cope) het gedreig om Brian Molefe, omstrede voormalige hoof van Eskom, wat vanoggend sy pos hervat fisiek te keer om Megawatt Park in Johannesburg binne te gaan. Dié nuus van sy terugkeer is deur Khulani Qoma, Eskom se woordvoerder, bevestig. “Hy kom definitief Maandag terug; ons kan hom nie weghou oor die staatskapingverslag nie. Daar is self erken dit was nie volledig nie,” het Qoma gesê. Dit is ook bevestig dat Molefe as lid van die parlement bedank het. Hy is in November 2016 weg by Eskom ná hy met die omstrede Gupta-familie verbind is in die staatskapingverslag. Daar word spesifiek melding gemaak van die Guptas se maatskappy, Tegeta Exploration and Resources, wat een van Eskom se steenkoolverskaffers is. Dennis Bloem, woordvoerder van Cope, het gesê sy party is vasbeslote om pres. Jacob Zuma, die Guptas, Molefe en “enige ander Miekie Muis” te wys hulle sal nie toelaat dat Suid-Afrika in ŉ piesangrepubliek verander word nie. “Molefe sal nie toegelaat word om enige hek by Megawatt Park binne te gaan nie, ons mense gaan alle ingange versper,” het Bloem gesê. “Dit is totaal onaanvaarbaar dat die regering ons mense met so ŉ gebrek aan respek behandel. Cope wil met fisieke aksie demonstreer dat ons genoeg gehad het van hierdie blatante korrupsie.” Molefe se terugkeer oorvleuel met die afwesigheid van Matshela Koko, waarnemende hoof van Eskom, wat ingestem het om verlof te neem. Aantygings van nepotisme word teen Koko ondersoek nadat sy stiefdogter, wat hoof was van Impulse International, glo ŉ R1 miljard-kontrak by Eskom gekry het. Lynne Brown, minister van openbare ondernemings, het Vrydag gesê sy keur die besluit goed dat Molefe weer as hoof terugkeer om die res van sy kontrak uit te dien. Brown moet glo later Maandag by Luthuli-huis in Johannesburg aanmeld waar daar glo aan haar gesê gaan word dat sy die besluit om hom weer aan te stel ter syde moet stel of die raad van Eskom moet ontbind. Molefe sal na bewering Dinsdag sy eerste openbare verskyning as hoof van Eskom maak by die opening van African Utility Week in Kaapstad. Lees alle vorige berigte oor Brian Molefe op Maroela Media.